
ועדת הכספים 
 18/07/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1163 >
 מישיבת ועדת הכספים 
 יום רביעי, כ"ח בתמוז התשע"ב (18 ביולי 2012), שעה 10:40
<סדר היום:>
<מחירי המים לחקלאות בבקעת הירדן>
נכחו:

<חברי הוועדה:> 
משה גפני – היו"ר

יצחק וקנין
יואל חסון

שי חרמש

ציון פיניאן

מירי רגב

<מוזמנים:> 
	ד"ר אביטל דרור אהרה
	–
	ראש אגף ייעוץ מים, משרד האנרגיה והמים

	גלעד פרננדס
	–
	סמנכ"ל כלכלה, רשות המים

	צביקה כהן
	–
	סמנכ"ל בכיר למימון והשקעות, משרד החקלאות ופיתוח הכפר

	מעין נשר
	–
	אגף התקציבים, משרד האוצר

	דוד אלחייני
	–
	ראש המועצה האזורית בקעת הירדן

	דב קוזניצוב
	–
	מנכ"ל מי בקעת הירדן, מועצה אזורית בקעת הירדן

	צבי אבנר
	–
	יו"ר ועדה חקלאית, מועצה אזורית בקעת הירדן

	ינון רוזנבלום
	–
	חקלאי, מושב נעמה, מועצה אזורית בקעת הירדן

	דורון אליהו
	–
	חקלאי, מרכז משק, קיבוץ גלגל, מועצה אזורית בקעת הירדן

	אנה מלר
	–
	חקלאית, מושב נעמה, מועצה אזורית בקעת הירדן


<ייעוץ משפטי: >
שגית אפיק
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<מחירי המים לחקלאות בבקעת הירדן>
<היו"ר משה גפני:>
אני פותח את ישיבת ועדת הכספים. על סדר היום הצעה לסדר היום (דיון מהיר) על מחירי המים לחקלאות בבקעת הירדן, של חברת הכנסת מירי רגב.
<מירי רגב:>
נציג רשות המים נמצא כאן?

<טמיר כהן:>
כן.

<מירי רגב:>
כבוד היושב ראש, אני קודם כל מודה לך. אני יודעת על צפיפות הדיונים בוועדת הכספים.

<היו"ר משה גפני:>
בשבוע האחרון אני עם הליכוד. קודם הייתי נגד הליכוד.

לקחת את כל הלא מושלם ולעשות מזה קמפיין בחירות? 

<שי חרמש:>
איזה קמפיין? אין בחירות.

<היו"ר משה גפני:>
זה נכון.

<מירי רגב:>
אנחנו רוצים לעשות את זה בהדרגה. הכול בהדרגה.
<היו"ר משה גפני:>
פלסנר אמר לכם שאתם מקבלים את ראשות ועדת הכספים. באחד העיתונים לפני חודש פלסנר אמר שעד שגפני לא עוזב את רשות ועדת הכספים.

<מירי רגב:>
אנחנו לא היינו מצביעים בעד. רוצים אותך.

<ציון פיניאן:>
פלסנר הוריד אתכם לשמונה מנדטים.

<יואל חסון:>
המזל הוא שהוא גם הוריד אתכם.

<ציון פיניאן:>
אותנו הוא לא הוריד. בוא תעשה סקר ותראה.

<שי חרמש:>
אני לא עושה סקרים. במקום שתת-אלוף רגב תדאג להשתמטות, אתם דואגים למנדטים.

<ציון פיניאן:>
שמעתי את פלסנר כאן והוא מעולם לא אמר מילה טובה על החרדים.

<שי חרמש:>
הכול פלסנר. 

<יואל חסון:>
אני אומר לכם שראש הממשלה הבא הוא לא בנימין נתניהו. תזכור מה אני אומר.

<ציון פיניאן:>
ראש הממשלה הבא הוא בנימין נתניהו.

<שי חרמש:>
שלי עוד לא אמרה את המילה האחרונה.

<יואל חסון:>
לא, גם לא שלי יחימוביץ.

<היו"ר משה גפני:>
יואל, אתם אף פעם לא הייתם שם. 

<שי חרמש:>
מי נגד החרדים? אני נגד החרדים?

<יואל חסון:>
אני נגד החרדים? 

<היו"ר משה גפני:>
אני נגד החרדים? 

<יואל חסון:>
אני הכי לא נגד החרדים.

<שי חרמש:>
אם הייתי נגד חרדים, הייתי שש שנים וחודשיים יושב כאן?

<מירי רגב:>
חברים, אנחנו נגייס גם את החרדים בצורה הדרגתית מתוך הבנה. גם את הערבים וגם את החרדים.

<יצחק וקנין:>
אתם כולכם אומרים גיוס אבל אני אף פעם לא טועה כי אני מנתח את האמת לאמיתה. מה כולכם רוצים? אתם לא רוצים לגייס את החרדים אלא אתם רוצים רק דבר אחד והוא להיבנות על האג'נדה הזאת של הגיוס כדי לקבל יותר קולות. קדימה עושה את זה.

<היו"ר משה גפני:>
זה לא הם.

<יואל חסון:>
אתם טועים שאתם נותנים את האפשרות הזאת. הרי הבחירות הבאות יהיו על הרקע של הדבר הזה ואתם תפסידו בסוף כי ייכנסו כל מיני גופים קיצוניים יותר מאתנו.

<היו"ר משה גפני:>
אין יותר קיצונים מכם.

<יואל חסון:>
יש יותר ואתה יודע שיש.

<היו"ר משה גפני:>
אין. אין. 

<יואל חסון:>
תשמע מה אומרת שלי יחימוביץ.

<היו"ר משה גפני:>
אתם עברתם אפילו את שינוי. על שלי יחימוביץ, תעשה לי טובה, אל תדבר.

<יואל חסון:>
אני יודע, היא חברה הכי טובה שלך.

<היו"ר משה גפני:>
לכן תהיה רגוע.

<יואל חסון:>
היא מתמודדת על תפקיד שר האוצר בממשלה של ביבי נתניהו ובקואליציה אתכם. היא הראשונה לשתף אתך פעולה ואתה יודע את זה.
<יצחק וקנין:>
אבל אמרת שנתניהו לא יהיה ראש הממשלה.

<יואל חסון:>
היא רוצה. אני לא אומר מה יהיה.

<מירי רגב:>
כיוון שאנחנו נמשיך להיות בראש הממשלה הבאה יחד עם גפני כיושב ראש ועדת הכספים – למרות שאני מעדיפה את ליצמן כיושב ראש ועדת הכספים  אבל בכל מקרה זה יהיה אתם בראשות ועדת הכספים – אז תמשיכו לדבר.

<יואל חסון:>
עכשיו אני יודע שאת אישה אמיצה. עכשיו זה ברור.

<היו"ר משה גפני:>
רבותיי, החלק האומנותי הסתיים.

<מירי רגב:>
כבוד היושב ראש, אני מודה לך על קיום הדיון הזה. אני יודעת שלוח הזמנים היה מאוד צפוף ויש הרבה נושאים. אנחנו נכנסים לתקופה לא פשוטה בנושא התקציב ובכל זאת פינית זמן לדון בנושא הזה. אני מודה לך וגם לטמיר מנהל הוועדה על קיום הדיון הזה.

הדיון הזה היה לי חשוב משום שמעבר לביקורים שערכתי בבקעת הירדן, אנחנו נכנסים לתקופה מאוד חמה של הפסקות חשמל. בקעת הירדן היא המקום החם ביותר ולצערי אנחנו לא מצליחים למצות את הקרקע ואת יבולי הקרקע בבקעת הירדן רק בגלל מחירי המים הגבוהים וחוסר השוויון שיש בין בקעת הירדן לבין עמק המעיינות ואני רוצה להבין למה. אני רוצה להבין למה מחיר בבקעת הירדן הוא 2.30 שקלים ובעמק המעיינות הוא 73 אגורות. 

<יצחק וקנין:>
זאת שאיבה עצמית.
<מירי רגב:>
בקעת הירדן הוא אזור אדיר, הוא מהווה שגריר שלנו לתבלינים, לתמרים, לגידולים, לפלפלים, לעגבניות. אנחנו לא יכולים להרוס את החקלאות באזור הזה אלא צריכים לראות איך אנחנו מפתחים את החקלאות. מאז הסכם אוסלו כל סוגיית המים לא התקדמה שם. אני לא רוצה לפתח את כל הדיון ולהציג כאן מצגת אלא אני מעדיפה לתת את התקציר הזה ודוד אלחייני, ראש המועצה, יציג את הבעיה בצורה קצרה ועניינית. לאחר מכן נשמע את ההתייחסות, בעיקר של רשות המים.

<היו"ר משה גפני:>
בסדר. בבקשה.

<דוד אלחייני:>
אדוני היושב ראש, חברי הכנסת הנכבדים. קודם כל אני רוצה להודות לכם על הדיון המהיר בנושא הזה. תודה מיוחדת לחברת הכנסת מירי רגב. 

<היו"ר משה גפני:>
כמה ישובים יש בבקעת הירדן?

<דוד אלחייני:>
21 ישובים.

<מירי רגב:>
דרך אגב, רובם מפא"יניקים ולא ליכודניקים. הם לא התפקדו לליכוד וגם לא אליך.

<שי חרמש:>
מפא"יניק הוא לא מפלגה אלא זה אופי.

<מירי רגב:>
זה עוד יותר גרוע. זה אומר שאי אפשר לתקן את זה.

<שי חרמש:>
תהיו גאים בזה. הם בנו את המדינה. מה שאתם באתם להרוס, הם בנו.

<ציון פיניאן:>
זה אופי עם הרבה דופי.

<היו"ר משה גפני:>
אתה יכול לענות לי? תתעלם מהחלקים האלה.

<דוד אלחייני:>
21 ישובים.

<היו"ר משה גפני:>
איזה סוג ישובים?

<דוד אלחייני:>
18 מתוכם קהילתיים ושלושה קיבוצים – מיטב, נערן וגלגל. כמעט 35 אלף דונם של חקלאות והיד עוד נטויה.

<היו"ר משה גפני:>
כפי שאומרת חברת הכנסת רגב, מחיר המים הוא גבוה.

<דוד אלחייני:>
הוא גבוה מאוד.

<היו"ר משה גפני:>
מה זה גבוה מאוד? יחסית למה?

<דוד אלחייני:>
יחסית לעמק המעיינות.

<היו"ר משה גפני:>
חוץ מעמק המעיינות?

<דוד אלחייני:>
זה לא רק מחיר המים אלא גם נושא פיתוח המים. מאז הסכמי אוסלו, כפי שציינה מירי, בבקעת הירדן לא פותח משק המים ולא נעשה ולו קידוח אחד בעוד שלרשות הפלשתינית ניתנו 54 קידוחים – כך רשום באתר של רשות המים – דבר שפוגע בנו. ברגעים אלה ממש חקלאים מבקעת הירדן, מאות חקלאים, נמצאים בשטחים שלהם ומעבדים את השטחים שלהם בחום של קרוב ל-47 מעלות. 
<היו"ר משה גפני:>
מה השידור הזה? ראיון עם שלי יחימוביץ.

<מירי רגב:>
העיקר שהיא לא יושבת ראש האופוזיציה.

<יואל חסון:>
אמרתי למופז אתמול שזה הדבר הגדול ביותר שהוא עשה, שהוא לקח משלי יחימוביץ את ראשות האופוזיציה. היא אמרה שאנחנו לא אופוזיציה. אתה שמעת אותה בחודשיים האחרונים?

<שי חרמש:>
היא איבדה את החניה ליד רובי וזה כבר דבר גדול.

<יואל חסון:>
זאת קריקטורה של מנהיגות. איזה חברים יש לך?

<היו"ר משה גפני:>
אני לא מסכים שבוועדת הכספים ידברו נגד שלי יחימוביץ.

<יואל חסון:>
ידברו וידברו הרבה.

<מירי רגב:>
הראשונה שתשים עליכם.

<יואל חסון:>
היא תיתן להם את כל מה שהיא רוצה.

<היו"ר משה גפני:>
די כבר. אתם נתתם. אני לא אשכח אותך. רבתי אתך ושאלתי אותך למה אתה נותן כל כך הרבה ל-ש"ס. ישבנו בוועדת החינוך והיית יושב ראש הקואליציה. אתה נלחמת בשביל ש"ס כמו אני לא יודע מה. מה קרה לך?

<שי חרמש:>
זאת הכרת התודה שלכם עכשיו?

<יואל חסון:>
בדיוק. זאת הכרת התודה. במקום להגיד תודה.

<מירי רגב:>
היחיד שמרוצה סביב השולחן כאן זה נציג רשות המים כי לא נגיע אליו.
<יואל חסון:>
נגיע.

<היו"ר משה גפני:>
תמשיך. ב-11:00 מתחיל הדין במליאה ויש לנו עוד דיון בוועדה המשותפת על המטוס.

אתה אומר שמחיר המים עצמו גבוה ומאז הסכמי אוסלו לא מאפשרים לכם  לעשות קידוחים.

<דוד אלחייני:>
לא מפתחים את משק המים וייקח שנים עד שיפתחו אותו.

אדוני, אני רוצה לספר לוועדה עם מה אנחנו מתמודדים. אנחנו מתמודדים עם החרם האירופאי על התוצרת החקלאית בבקעת הירדן והיא תוצרת נפלאה, אנחנו מתמודדים עם גניבות חקלאיות, אנחנו מתמודדים עם מאות תביעות של פלשתינאים שתובעים את החקלאים שלנו בעשרות מיליוני שקלים, אנחנו מתמודדים עם רשות פלשתינית כאשר ראש הרשות סלאם פיאד מופיע בפני חקלאים פלשתינים בבקעת הירדן ואומר להם שינשלו את החקלאים היהודים ותפגעו בהם. עם דברים כאלה אנחנו מתמודדים ולמרות כל הקשיים, ובזכות הנחישות, אנחנו ממשיכים.

<ציון פיניאן:>
מה שטח השיפוט שלכם?
<דוד אלחייני:>
860 אלף דונם.

בזכות הנחישות וההתמדה של החקלאים, החקלאות בבקעת הירדן היא חקלאות לתפארת. 18 אלף דונם תמרים. אנחנו מהווים שישים אחוזים מיצוא התמרים שמגיעים מבקעת הירדן, ארבעים אחוזים מהעולם מגיעים מבקעת הירדן. תוצרת באיכות מדהימה. 45 אחוזים מיצוא התבלינים מגיעים מבקעת הירדן. במציאותה זאת אנחנו לא יכולים להמשיך. יש גבול ליכולת שלנו ויש כאן עיוות רציני בו לא מפתחים את משק המים, נותנים לפלשתינים לפתח את משק המים ואותנו עוצרים.

אנחנו הודענו לפני שלוש שנים לחקלאים שיפסיקו לטעת תמרים כי אין מים. זאת הבשורה הכי קשה שאפשר לבשר לחקלאים.

עוד נתון אחד. אנחנו אמנם 35 דונם מול הפוטנציאל שלנו שהוא 110 אלף דונם לחקלאות וכולם באדמות מדינה. כאן הכאב העצום ביותר. יש כאן חקלאים חלוצים באזור לאומי ואנחנו צריכים את העזרה שלכם.

אני בהחלט מזמין את חברי הוועדה לבוא ולסייר בבקעת הירדן.

<ציון פיניאן:>
כל יום אני עובר שם.

<קריאה:>
גם ראש המועצה במקור הוא מטבריה.

<דוד אלחייני:>
הוא יודע.

<מירי רגב:>
זה לא אומר שזה עתידו של פיניאן, אבל בסדר.

<ציון פיניאן:>
העתיד של פיניאן יותר טוב מראש העין.

<דוד אלחייני:>
ברשותך, אדוני היושב ראש, הכנו מצגת קצרה.

<היו"ר משה גפני:>
לא, אין לנו זמן. מצטער. רשות המים, בבקשה.

<גלעד פרננדס:>
בוקר טוב לכולם. גלעד פרננדס מרשות המים. בהקשר של תעריפים בבקעת הירדן, אני רוצה לציין שיש שם שני סוגי מים, כפי שמצוין כאן – מים שפירים ומי קולחין. המים האלה היום מסובסדים בתעריף הביתי. סך הסבסוד לחקלאות בתעריף ביתי של מים שפירים ומי קולחין, מים מליחים, עומד על מעל 400 מיליון שקלים בשנה. 

<יואל חסון:>
בבקעת הירדן?

<גלעד פרננדס:>
לא. ארצי. בכל משק המים. אני נותן את הנתונים.

<יואל חסון:>
אנחנו מדברים כאן על חקלאות.

<גלעד פרננדס:>
ככל שמבוקש להפחית את המחירים בחקלאות בבקעת הירדן, כרגע, במנגנון הקיים, זה אמור לבוא על חשבון הצרכן הביתי וזה יהיה סבסוד צולב. אני חושב שוועדת הכספים חושבת שזה לא נכון וגם רשות המים חושבת כך.

<יואל חסון:>
יש להם הקצבה?

<גלעד פרננדס:>
כן.

<שי חרמש:>
ודאי. אם אין הקצבה, אי אפשר לקבל מים.

<גלעד פרננדס:>
ככל שיימצא פתרון של תמיכה ממשלתית, אנחנו נברך על כך. נרך על כל אוכלוסייה שהממשלה תמצא לנכון, כמו שמצאו לגבי אוכלוסיות אחרות.

<מירי רגב:>
למה זה המחיר בעמק המעיינות?

<גלעד פרננדס:>
בעמק המעיינות המחיר יותר נמוך מכיוון שמדובר במפעל היסטורי, מפעל עלות היסטורי שהקימו אותו החקלאים שם בשיתוף עם מקורות. גם רשות המים חושבת שזה הסדר – נגדיר את זה בעדינות – היה אולי נכון לאותה תקופה שעשו אותו.

<קריאה:>
1935.

<ציון פיניאן:>
לא להרע לעמק המעיינות. אין כוונה כזאת.

<גלעד פרננדס:>
זה הסדר שהיה נכון לזמנו. אני גם אדגיש שכל תעריפי המים לחקלאות היום נובעים מהסכם החקלאים והחקלאים חתמו על ההסכם הזה ב-2006 ויש מתווה האומר מה קורה לכל תעריף ותעריף. אני מדגיש שככל שייענו לבקשה כאן לשנות את תעריף המים לחקלאות בבקעת הירדן, זה יבוא על חשבון צרכן ביתי.

<מירי רגב:>
אולי זה יבוא על חשבון תאגידי המים. אולי נבטל את תאגידי המים ואז זה יהיה יותר קל. למה הצרכן הביתי? נחזור שוב לוויכוח בינינו, שתאגידי המים הם שמייקרים את מחיר המים ולא מחיר המים עצמו. אתה מביא את האיום הזה כי אתה יודע שאנחנו לא רוצים להעלות את מחיר המים. אנחנו כבר הבנו את העניין.

<היו"ר משה גפני:>
אלה דיבורי סרק.  חברת הכנסת רגב, מה שאת אומרת זה דבר נכון שלא קשור לבקעת הירדן. יש כאן בעיה והבעיה היא שמחיר המים לחקלאות מסובסד על ידי מחירים כלליים. צריך לבטל את תאגידי המים. יש הרבה פתרונות בעניין של מחירי המים אבל הם לא רלוונטיים לגבי העניין הזה. אנחנו מדברים על בקעת הירדן וזה הנושא עליו אנחנו מדברים.

תיארת את המצב הכללי והמצב הכללי מוכר לנו, לצערנו הרב. מי שעשה את המצב הזה, זאת ממשלת קדימה. היא עשתה את זה בקדנציה הקודמת והיא טובלת  ושרץ בידה בעניין הזה. 

<שי חרמש:>
אם זה כל כך רע, היו שלוש שנים לתקן. היית מציע והייתי תומך.

<היו"ר משה גפני:>
למה אתה מפריע לי? אני רק סיפרתי את העובדות.

<שי חרמש:>
היו שלוש שנים לתקן. 

<ציון פיניאן:>
יש דברים שאי אפשר לתקן גם בעשרים שנים.

<שי חרמש:>
תעריפי מים?

<היו"ר משה גפני:>
שי, לא קיבלת רשות דיבור.

<שי חרמש:>
אתה מנצל את זה שאני כאן לבד. החברים הלכו ואני לבד.  כשהיו כאן ארבעה חברים, לא העזת. כשאני לבד, אתה עושה את זה.
<היו"ר משה גפני:>
לא שמתי לב שיואל חסון הלך. אם הייתי רואה שאתה לבד, לא הייתי אומר את זה כי זה שלא חשוב לי. 

מי שעשה את הבעיה זאת ממשלת קדימה. היא עשתה את זה וזאת עובדה. זה נעשה בקדנציה הקודמת. 

<שי חרמש:>
מחיר המים?

<היו"ר משה גפני:>
כל הסיפור הזה היה בקדנציה הקודמת.

<שי חרמש:>
אתה היית בממשלה.

<היו"ר משה גפני:>
הייתי בממשלה? הייתי באופוזיציה.
<מירי רגב:>
יש מספר אנשים שרוצים להתייחס.

<היו"ר משה גפני:>
עמד חבר הכנסת שטרית במליאת הכנסת ותקף את העניין הזה של העלאת מחירי המים. אמרתי לו שהוא הצביע בעד.

<ציון פיניאן:>
הם תקפו גם את הנושא של הדיור אבל אף אחד מהם לא היה גבר להגיד איפה הכסף של הדיור.

<שי חרמש:>
גרשו אותנו החוצה, מחוץ לבניין.תוריד להם את מחיר המים וגמרנו. אתה בשלטון, תוריד את המים. מים בחינם לבקעת הירדן, כמה שהם רוצים.

<היו"ר משה גפני:>
מה ההתלהבות הזאת? היית עכשיו שישים ימים בקואליציה, למה לא הורדת להם את מחיר המים?

<שי חרמש:>
גם אני יכול לצעוק. תוריד את מחיר המים. מים בחינם.

<היו"ר משה גפני:>
אתה נגד בקעת הירדן?

<שי חרמש:>
לא, גם אני רוצה להוריד להם את מחיר המים.

<היו"ר משה גפני:>
למה אתה לא נותן להם לדבר?

<דב קוזניצוב:>
דב, אגודת המים, בקעת הירדן. אני רוצה לחדד משהו, בעקבות דבריו של גלעד פרננדס. לקראת הדיון עשינו שיעורי בית. עשינו מיפוי ארצי והתברר שבקעת הירדן היום משלמת את התעריף הגבוה ביותר שקיים בארץ. טלפונית עברנו את כל האזורים החקלאיים הגדולים בארץ, את כל העמקים, מעמק יזרעאל, רמת הגולן, את הדרום ואת כולם ואין עוד אזור אחד שמשלם תעריף כזה למים.

<היו"ר משה גפני:>
כמה אתם משלמים?

<דב קוזניצוב:>
אנחנו משלמים מעל שני שקלים. זה מה שנקרא תעריף מים לחקלאות.

בחוברת הזאת שהוציאה רשות המים יש שלוש שורות לתעריף הנוראי הזה אותו אנחנו משלמים – הכי הרבה בארץ למרות שאנחנו לא חקלאים גדולים – וכל היתר אלה הן החרגות. מפעל זמר, עמק הירדן, עמק בית שאן, כולם החרגות. אני אומר – וזה מה שדוד אמר – שלכולם נמצאה איזושהי החרגה ופתרון זמני ולכן גם לנו מגיע.

<מירי רגב:>
לפחות לחודשיים האלה.

<קריאה:>
למה לחודשיים? לכל השנה.

<דב קוזניצוב:>
נכון שלאחרים יש מפעלים מקומיים, אבל גם אנחנו באמצע פיתוח אבל השנה נעצר כל התקצוב של פיתוח מים, מה שנקרא השבת מי קולחין. יוצא שאנחנו קירחים מכאן ומכאן. מי קולחין יש לפתח אבל אין תקציב, מים שפירים ממקורות, התעריף הכי גבוה שיש ושאלתי אתמול את סמנכ"ל משאבי מים במקורות האם יכול להיות שבקעת הירדן משלמת בערך המוחלט הכי הרבה כסף עבור מים, והוא אישר זאת ואמר כן.

<ינון רוזנבלום:>
אני חקלאי ממושב נעמה. תכל'ס, אני משק ממוצע בבקעת הירדן ומשלם מאה אלף שקלים ומעלה יותר  על מים בלבד מאשר משלם משק של שכני בבית שאן. לא מדובר על שקל או שני שקלים אלא ההפרש הוא  לפחות מאה אלף שקלים למשק. באתי לבקעה בכיף, אני חי שם בכיף, הבקעה משגשגת, נהדר, אבל זה עול קשה מאוד.

<היו"ר משה גפני:>
יש מצבים בבניין הזה, זה נראה לא טוב, אבל כשמדברים כאן בבדיחות, המצב רע. אנחנו בוועדת הכספים דיברנו שלוש וחצי שנים על המים. הורדנו את מחיר המים לנכים, הורדנו את מחיר המים לחולים ועשינו הרבה דברים. הייתה מלחמת עולם. אני אומר עכשיו את הבדיחות כי אני מכיר את האמת. אני נמצא כאן בכל הדיונים ואני רואה שמגיעה מפלגה עם 28 מנדטים ויש דבר אחד שמעניין אותה. במקום לדבר על המאה אלף שקלים שלך  שאתה משלם, תראה על מה הם מדברים וכך זה כל היום. זה הנושא ועל זה הם הולכים לקואליציה ועם זה הם יוצאים מהקואליציה. לכן אני אומר בדיחות, כי מה אני אגיד? שאני אשב לבכות?

<שי חרמש:>
אני מציע שעם הדברים של גפני גם תשקו את התמרים בבקעת הירדן.

<היו"ר משה גפני:>
שי, תהיה בשקט.

<שי חרמש:>
זאת חוצפה.

<היו"ר משה גפני:>
אז אני אדבר חוצפה.

<שי חרמש:>
אתה משווה את בני הישיבות לבקעת הירדן. הם רוצים מים לא משהו אחר.

<היו"ר משה גפני:>
פרננדס, אני לא מדבר על המכלול כי במכלול צריך לבדוק מה עושים אתם.

<שי חרמש:>
עכשיו אתה מדבר לעניין.

<קריאה:>
אתה אתנו או נגדנו?

<היו"ר משה גפני:>
הוא נגדכם.

<שי חרמש:>
תאמין לי שלא תשיג את זה כאן. אחרי כן בחוץ, תשיג דברים. הוא יגיד לך בחוץ איך משיגים דברים ואחרי כן תבוא אלי ואני אתן לך פרטים אבל לא בדיונים הטיפשיים האלה כאן. באתם לכאן להצגה וקיבלתם כרטיס בחינם. שילמתם רק על הדלק.

<קריאה:>
ועל החניה.

<שי חרמש:>
ועל החניה.

<היו"ר משה גפני:>
יש כמה דיונים שאני אפסיק בעקבות המלים האלה. היו כאן כמה דיונים שקיימנו בוועדה והיו דיבורים וצחוקים והבעיות נפתרו, ואתה יודע את זה. לא יפה להגיד את זה. לפחות תגיד אמת.

<שי חרמש:>
אני תמיד אומר אמת.

<היו"ר משה גפני:>
יש כמה דברים שכאן בוועדה נפתרו.

<שי חרמש:>
זה לא ייפתר בדיון בסגנון הזה.

<מירי רגב:>
שי, יאללה, בוא נתקדם.

<שי חרמש:>
יאללה, זה קדימה בערבית.

<היו"ר משה גפני:>
אני מבקש לבדוק את העניין הזה של בקעת הירדן, מקום עם מזג אוויר שלכל הדעות הוא חם מאוד ואני חושב שהוא המקום החם ביותר בארץ. המציאות הזאת בה יצטרכו לשלם כל כך הרבה כסף יותר על המים, אני לא חושב שזה דבר נכון. אני גם רוצה לבדוק את העניין הזה שמעלה ראש המועצה, לגבי הנושא של הקידוחים. אני מבקש שתבדקו ברשות המים קודם כל את הדבר הטכני הפשוט וזה לפני שאנחנו מדברים על המכלול. על המכלול אנחנו צריכים לדבר גם עם משרד האוצר, עם אגף התקציבים, עם שאול מרידור וגם עם קושניר מנהל רשות המים כדי לראות במכלול אם אנחנו יכולים לפתור את  הבעיה. יכול להיות שאנחנו לא יכולים לפתור את הבעיה. 

פעמים רבות עמדתי באומץ מול האנשים ואמרתי שאין לי פתרון.

<מירי רגב:>
אז נביא את זה לישיבת סיעה וראש הממשלה יחליט. להזכירך, ראש הממשלה שלנו הוא מעל שר האוצר שלנו.

<מעין נשר:>
יש גם צד טוב לזה שמשלמים יותר כי בהסכם המים אתה זכאי לקבל את מה שאתה השקעת במים בהשקעות. אתה מקבל את זה לפי מה ששילמת.

<דוד אלחייני:>
זאת בדיחה.

<ינון רוזנבלום:>
אבל כרגע אמרו לך שלא משקיעים. שקל אחד לא הושקע בבקעת הירדן.

<היו"ר משה גפני:>
מעין, אני כבר יצאתי ידי חובת הבדיחות היום. אני כבר בלי בדיחות. מספיק יש ליאת שי חרמש. אל תוסיפי.

אני מאוד מבקש לבדוק קודם כל את החלקים הטכניים. המצב הזה לא יכול להימשך. המצב הזה שהעלתה חברת הכנסת מירי רגב, קודם כל לבדוק את החלק הטכני ובחלק הטכני אפשר למצוא לעניין הזה פתרונות. עם רצון טוב אפשר להגיע לפתרון.

אני מבקש קודם כל לבדוק את זה ולתת לי תשובה.

לגבי הנושא של המכלול. אני אדבר עם שאול מרידור ועם קושניר כי קיים גם הנושא הזה שהם לא יכולים לעשות קידוחים וגם המקום החם ביותר בארץ.

מירי, אני אחזור לוועדה ואני אומר האם יש לעניין פתרון או אין פתרון, קודם כל בפתרון הקל יותר שלפי דעתי הוא בר ביצוע ואחרי כן בפתרון היותר גלובאלי והיותר גדול. נראה אם אפשר. אם אי אפשר, אני אומר לכם שאי אפשר ולא אברח מהעניין. אני מבטיח שבדיון הבא בנושא הזה, בלי נדר, אני לא אעשה בדיחות. 

<מירי רגב:>
למה? מותר גם לעשות בדיחות.

<היו"ר משה גפני:>
לא, אני רואה שנכנסנו לעידן חדש. אני אומר לכם שבעבר עם בדיחות פתרנו בעיות, אבל היום כנראה נכנסנו לעידן חדש.

תודה רבה. הישיבה נעולה.

<הישיבה ננעלה בשעה 11:10.>
